Poul Henrik Hedeboe (SF), 2007-05-09:
Vi står her med et længe ventet forslag om ændring af bilbeskatningen, og den umiddelbare anledning til det er, at vi skal forholde os til klimaproblematikken.
Jeg har også bemærket, at regeringen er begyndt at tage nogle nye ord i sin mund – og dermed vil også Dansk Folkeparti begynde at bruge nye ord – om grøn politik, og det her er vel så den flig, som skal leve op til den nye sprogbrug.
Når vi kigger på det her forslag, ser vi, at det, for at sige det på den rigtig pæne måde, ikke er ambitiøst.
Så har jeg ikke sagt noget grimt.
Vi tror i virkeligheden ikke på, at der er nogen CO2-effekt i det.
Når man beregner, er der umiddelbart en lille effekt på 2 pct.
Der er så forskere, som går ind og siger, at det her bliver overhalet af en øget bilvækst.
Der er ikke lagt nogen fremtidssikring ind i det.
Der er ikke lagt nogen progression ind i det.
Så formentlig får det højst en nuleffekt.
Det får nok ikke nogen positiv effekt.
I SF er vi indstillet på at tage klimaudfordringen dybt alvorligt.
Det sted, hvor klimaudfordringen, skal vi sige sejler mest, er på transportområdet.
Det udgør omkring en tredjedel af den samlede klimaudfordring, og det er et område, vi ikke har styr på, og som vi skal have styr på.
Det her forslag betragter vi som en utilstrækkelig øvelse.
Hvis det kan lykkes at gøre den bedre, rigtig meget bedre, deltager vi meget gerne i den kommende snak om det.
Hvis man kigger lidt tættere på forslaget, ser man, at benzinslugere, som kører ned til 8-9 km pr. liter, faktisk belønnes ved at blive billigere – med skalaknæk osv. – og det er bestemt ikke ambitiøst.
SF kan så glæde Venstre, som jo har tordnet meget om, at man ikke skal forlade sig på regeringens målsætning om at komme med forslag på det område her, man skal komme med nogle selv.
Det har vi gjort i SF, ikke kun for at glæde Venstre, men for at få noget til at ske på området.
Vi er kommet med nogle forslag, hvor vi har nogle elementer med.
Vi har også fundet ud af, hvad gennemsnitsmålet for, hvad biler kører nu, er.
Der har vi sørget for, at hvis biler kører længere end målepunktet, får de en nedskrivning af afgiften på 6.000 kr., og hvis de kører en kilometer kortere, får de et tillæg på 6.000.
Der er kontant afregning.
Og så har vi lagt en forhøjelse af grænsen ind på 1 kilometer pr. liter pr. år, sådan at vi også har en fremtidssikring i det.
I det her forslag om dieselbiler forlader regeringen sig på EU.
Jeg tror endda, Venstres ordfører smykkede sig med, at regeringen ville sørge for, at der i 2011 kom en lukning af det hul, som gør, at man kan sælge dieselbiler uden filtre.
Det er altså ikke Venstres fortjeneste, det er en EUregel, som sikrer det.
Men skal vi vente til 2011 med det her og lukke biler ud på markedet, som kører i 15-20 år og lukker masser af partikelforurening ud?
Skal vi virkelig finde os i det?
Er det ambitiøst?
Det er ikke ambitiøst.
Vi skal sørge for, at dieselbiler med filtre lige bliver en anelse billigere end dem uden.
Det skal vi sørge for sker her.
Vi skal også have hybridbilerne med.
De nævnes ikke i det her forslag.
Jeg forstod på den konservative ordfører, at det var noget, man ville kigge på
Hvorfor ikke tage det med, når vi er i gang, og gøre det her forslag ambitiøst i stedet for fodslæbende?
I SF har vi stillet et forslag om at lave en speciel reduktion for de her specialbiler på et beløb på 50.000 kr.
Det kan vi stille som forslag her, og så kan vi få en direkte stillingtagen til, om man vil være med.
På lang sigt skal vi lave meget omlægning inden for det her.
Men nu er min tid ved at være gået.
Så jeg vil sige, at SF ikke kan støtte dette fodslæbende forslag.
Vi vil være med til at lave om på det.
Så kunne det være, vi nåede noget meget mere ambitiøst.